b'\n_START_ARTICLE_\nKummiset\xc3\xa4 osa III\n_START_SECTION_\nJuonikulku 1978\xe2\x80\x931997\n_START_PARAGRAPH_\nElokuva siirtyy ajassa suunnilleen saman verran eteenp\xc3\xa4in elokuvien julkaisemisen kanssa. Michael Corleone johtaa nyt j\xc3\xa4ttil\xc3\xa4ism\xc3\xa4ist\xc3\xa4 konsernia ja pyrkii katkaisemaan vanhat mafiasuhteensa. Elokuva alkaa tilanteesta, jossa h\xc3\xa4n saa hyv\xc3\xa4ntekev\xc3\xa4isyydest\xc3\xa4 kunnianosoituksen paavilta. P\xc3\xa4iv\xc3\xa4 p\xc3\xa4\xc3\xa4ttyy juhliin, jossa tutustutaan sek\xc3\xa4 Michaelin aikuisiin lapsiin ja h\xc3\xa4nen veljens\xc3\xa4 aviottomaan poikaan Vinnieen. Tyt\xc3\xa4r Mary on Vito Corleonen s\xc3\xa4\xc3\xa4ti\xc3\xb6n johtokunnan puheenjohtaja ja poika Anthony opiskelee klassista laulua. _NEWLINE_Michael pyrkii tekem\xc3\xa4\xc3\xa4n lopullisen pes\xc3\xa4eron vanhoihin yst\xc3\xa4viins\xc3\xa4 j\xc3\xa4rjest\xc3\xa4m\xc3\xa4ll\xc3\xa4 Atlantic Cityn kasinolla kokoontumisen, jossa jakaa j\xc3\xa4tt\xc3\xa4m\xc3\xa4ns\xc3\xa4 kasinoliiketoiminnan myyntivoitot mafiosoille j\xc3\xa4\xc3\xa4hyv\xc3\xa4islahjana. Ilman j\xc3\xa4\xc3\xa4nyt Joey Zasa poistuu tilaisuudesta, jonka j\xc3\xa4lkeen kokouksessa j\xc3\xa4rjestet\xc3\xa4\xc3\xa4n joukkomurha. Michael onnistuu Vinnien avulla pakenemaan kuin ihmeen kautta, mutta saa my\xc3\xb6hemmin samana iltana sairauskohtauksen._NEWLINE_Toivuttuaan Michael Corleone l\xc3\xa4htee Sisiliaan. Menneisyys kuitenkin seuraa Michaelia Sisiliaan ja h\xc3\xa4nen siell\xc3\xa4 ollessaan Don Tommassino murhataan. H\xc3\xa4n p\xc3\xa4\xc3\xa4tt\xc3\xa4\xc3\xa4 siirt\xc3\xa4\xc3\xa4 Corleone-perheen m\xc3\xa4\xc3\xa4r\xc3\xa4\xc3\xa4misvallan Vinnielle, ja kehottaa t\xc3\xa4t\xc3\xa4 tekeytym\xc3\xa4\xc3\xa4n vihollisilleen petturiksi. _NEWLINE_Elokuva niveltyy todellisiin tapahtumiin liitt\xc3\xa4en ne paavi Johannes Paavali I:n lyhyeen kauteen, joka kesti 34 p\xc3\xa4iv\xc3\xa4\xc3\xa4. Elokuvan mukaan paavi oli tekem\xc3\xa4ss\xc3\xa4 muutoksia Vatikaanin hallintoon, jonka takia Corleone -perheen vastaiset tahot j\xc3\xa4rjestiv\xc3\xa4t paavin ja usean muun henkil\xc3\xb6n murhan._NEWLINE_Perhe vierailee Palermon oopperan ensi-illassa Cavalleria rusticana, jossa Anthony laulaa Turiddun roolin. Esityksen aikana kuvataan melodramaattisesti itse oopperaesityst\xc3\xa4, Michael Corleonea kohtaan suunnattua murhayrityst\xc3\xa4 sek\xc3\xa4 Corleonen perheen vastaiskua vastustajiaan kohtaan. Esityksen j\xc3\xa4lkeen Michael haavoittuu salamurhaajan ampumana, mutta harhaluoti osuu kuolettavasti Maryyn, jolloin perheen maailma lopullisesti luhistuu._NEWLINE_Elokuvan lyhyess\xc3\xa4 loppukohtauksessa n\xc3\xa4ytet\xc3\xa4\xc3\xa4n lyhyesti Michael Corleonen rauhallinen kuolema sisilialaisessa puutarhassa vuonna 1997.\n_START_SECTION_\nN\xc3\xa4yttelij\xc3\xa4valinnat\n_START_PARAGRAPH_\nAl Pacino, Diane Keaton ja Talia Shire olivat j\xc3\xa4lleen mukana. Uusin t\xc3\xa4htin\xc3\xa4 n\xc3\xa4htiin Michael Corleonen tyt\xc3\xa4rt\xc3\xa4 Marya esitt\xc3\xa4nyt Sofia Coppola, ohjaajan tyt\xc3\xa4r, sek\xc3\xa4 Michaelin veljen Sonnyn aviotonta poikaa esitt\xc3\xa4v\xc3\xa4 Andy Garc\xc3\xada.\n_START_SECTION_\nPalkinnot\n_START_PARAGRAPH_\nKummiset\xc3\xa4 osa III -elokuva oli ehdolla seitsem\xc3\xa4\xc3\xa4n Oscar-palkintoon muun muassa kategoriassa paras elokuva, mutta ei voittanut yht\xc3\xa4k\xc3\xa4\xc3\xa4n. Se on ainoa Kummiset\xc3\xa4-sarjan elokuva, joka ei voittanut Oscar-palkintoa, ja samalla ainoa sarjan elokuva, josta Al Pacino ei saanut Oscar-ehdokkuutta roolistaan Michael Corleonena. Sen sijaan Andy Garc\xc3\xada nimettiin ehdokkaaksi parhaasta miessivuosasta. Sofia Coppolalle my\xc3\xb6nnettiin Razzie-palkinto huonoimmasta naisp\xc3\xa4\xc3\xa4osasta, mink\xc3\xa4 j\xc3\xa4lkeen h\xc3\xa4n lopetti uransa n\xc3\xa4yttelij\xc3\xa4n\xc3\xa4.'